### NN 10/2026 (28.1.2026.), Kolektivni ugovor o izmjenama i dopunama Kolektivnog ugovora za graditeljstvo (od 25. rujna 2015. godine) – devete izmjene i dopune

KOLEKTIVNI UGOVORI

76

HUP – UDRUGA POSLODAVACA GRADITELJSTVA, Zagreb, Radnička cesta 37a, zastupana po predsjedniku Mirku Habijancu (u daljnjem tekstu: Poslodavac)

i

SINDIKAT GRADITELJSTVA HRVATSKE, Zagreb, Trg kralja Petra Krešimira IV. 2, zastupan po predsjednici Jasenki Vukšić (u daljnjem tekstu: Sindikat)

sklopili su 14. siječnja 2026. godine

KOLEKTIVNI UGOVOR

O IZMJENAMA I DOPUNAMA KOLEKTIVNOG UGOVORA ZA GRADITELJSTVO
 (OD 25. RUJNA 2015. GODINE) –
 DEVETE IZMJENE I DOPUNE

Članak 1.

Kolektivni ugovor za graditeljstvo (dalje u tekstu: Kolektivni ugovor ili Ugovor) sklopljen je 25. rujna 2015. godine. Kolektivni ugovor o izmjenama i dopunama Kolektivnog ugovora za graditeljstvo – prve izmjene i dopune sklopljen je 20. veljače 2018. godine, Kolektivni ugovor o izmjenama i dopunama Kolektivnog ugovora za graditeljstvo – druge izmjene i dopune sklopljen je 7. srpnja 2020. godine, Kolektivni ugovor o izmjenama i dopunama Kolektivnog ugovora za graditeljstvo – treće izmjene i dopune sklopljen je 15. rujna 2020. godine, Kolektivni ugovor o izmjenama i dopunama Kolektivnog ugovora za graditeljstvo – četvrte izmjene i dopune sklopljen je 13. srpnja 2022. godine, Kolektivni ugovor o izmjenama i dopunama Kolektivnog ugovora za graditeljstvo – pete izmjene i dopune sklopljen je 15. rujna 2022. godine, Kolektivni ugovor o izmjenama i dopunama Kolektivnog ugovora za graditeljstvo – šeste izmjene i dopune sklopljen 20. srpnja 2023. godine. Kolektivnog ugovora za graditeljstvo – sedme izmjene i dopune sklopljen 20. veljače 2024. godine. te Kolektivnog ugovora za graditeljstvo – osme izmjene i dopune sklopljen 29. siječnja 2025. godine.

Ovim Kolektivnim ugovorom o izmjenama i dopunama Kolektivnog ugovora za graditeljstvo – devete izmjene i dopune (dalje u tekstu: Devete izmjene i dopune Kolektivnog ugovora) ugovorne strane dopunjuju i mijenjaju Kolektivni ugovor iz stavka 1. ovog članka.

Članak 2.

Dopunjuje se stavak 1. članka 2. Kolektivnog ugovora i glasi:

»Ugovor se primjenjuje na sve domaće i strane fizičke ili pravne osobe (u daljnjem tekstu: poslodavac) koje obavljaju jednu ili više djelatnosti visokogradnje, niskogradnje i hidrogradnje, montažerskih radova, instalacijskih i završnih radova u području građevinarstva i drugih srodnih djelatnosti koje su upisane u sudski ili obrtni registar, bez obzira na opseg obavljanja djelatnosti, osim ako zakonom nije drugačije propisano.«

Članak 3.

U članku 7. stavku 3. Kolektivnog ugovora mijenja se stavak 3. i glasi:

»Osim bitnih uglavaka propisanih zakonom, ugovor o radu mora sadržavati:

– naznaku osnovne bruto plaće u novcu (satnica ili mjesečni iznos) za grupu ili podgrupu složenosti poslova ili

– naznaku tarifne grupe ili podgrupe u koju su razvrstani poslovi koje će obavljati radnik.«

Članak 4.

U članku 8. Kolektivnog ugovora iz stavka 2. dodaje se stavak 3. i stavak 4. i glase:

»Naziv radnog mjesta – poslova poslodavac određuje prema pretežitoj vrsti posla koje obavlja radnik.

Ako pravilnik iz stavka 2. ovog članka ne sadrži opis ili popis poslova – radnih mjesta, isti će se utvrditi u ugovoru o radu.«

Članak 5.

U članku 15. Kolektivnog ugovora briše se stavak 4. i stavak 5.

Članak 6.

U članku 17. Kolektivnog ugovora briše se stavak 3.

Članak 7.

Iza članka 18. Kolektivnog ugovora dodaje se novi članak 18.a koji glasi:

»Ako radnik krši radne obveze propisane člankom 15., 16., 17. i 18. ovog Ugovora i/ili drugim važećim propisima iz područja zaštite na radu, poslodavac mu može otkazati ugovor o radu zbog skrivljenog ponašanja i/ili zbog osobito teške povrede radnih obveza.

Ako radnik pri izvođenju radova, postupajući protivno propisima ili pravilima struke, izazove opasnost za svoj život ili tijelo, ili život ili tijelo drugih osoba, ili imovinu većeg razmjera, radnik će odgovarati za prekršaj ili kazneno djelo opasnog izvođenja građevinskih radova, sukladno zakonu.«

Članak 8.

U članku 30. Kolektivnog ugovora dopunjuje se stavak 4. alineja 2. i glasi:

» – radniku invalidu rada (status invalida rada dobiven zbog ozljede na radu, profesionalne bolesti ili bolesti vezanoj uz rad) i invalidu domovinskog rata s preko 50 % invaliditeta – za 5 radnih dana«

U članku 30. Kolektivnog ugovora dodaje se novi stavak 5. i glasi:

»Radni staž radnika iz stavka 4. alineja 1. ovog članka računa se u ukupnom trajanju tj. uračunava se radni staž ostvaren kod sadašnjeg i prethodnih poslodavaca koji je upisan u e-radnu knjižicu u RH.«

U članku 30. Kolektivnog ugovora dosadašnji stavak 5. i 6. postaju stavak 6. i 7.

Članak 9.

U članku 32. Kolektivnog ugovora u stavku 1. mijenjaju se alineje 2. i alineja 5. i glase:

» – rođenje djeteta, za svako dijete …..............… 2 radna dana

– selidbe kojom mijenja prebivalište…................ 1 radni dan«.

U članku 32. Kolektivnog ugovora dodaje se novi stavak 4. i glasi:

»Prava na plaćeni dopust iz stavka 1. ovog članka radnik dokazuje odgovarajućom javnom ispravom na hrvatskom jeziku.«

Članak 10.

U članku 38. Kolektivnog ugovora mijenja se stavak 1. i glasi:

»Najniže osnovne plaće za sve grupe i podgrupe složenosti poslova i/ili radnih mjesta utvrđene su u Tarifnim stavovima u Prilogu 1. ovog Ugovora i primjenjuju se od 1. veljače 2026. godine.«

Članak 11.

U članku 39. Kolektivnog ugovora dopunjuje se stavak 3. i 5. i glase:

»Osnovna plaća svake grupe i podgrupe poslova iz tarifnih stavova iz stavka 1. ovog članka ugovorena je u bruto novčanom iznosu po satu i mjesečnom iznosu. Mjesečni iznosi osnovnih plaća utvrđeni su na osnovu umnoška bruto iznosa cijene sata rada i prosječnog mjesečnog fonda od 174 sata. Osnovna plaća se može obračunavati i prema mjesečnom fondu sati koji je ostvaren prema rasporedu radnog vremena sukladno odredbama Zakona o radu i članka 25. i 26. ovog Ugovora.«

»Kolektivnim ugovorom na razini poslodavca mogu se utvrditi veće osnovne plaće od onih utvrđenih tarifnim dijelom ovog Ugovora uvažavajući načelo jednake vrijednost rada prema zakonu i kriterijima složenosti poslova iz članka 37. ovog Ugovora«.

Članak 12.

U članku 47. Kolektivnog ugovora u stavku 2. dodaje se druga rečenica koja glasi:

»Razmjerni dio prigodne nagrade se izračunava analogno izračunu razmjernog dijela godišnjeg odmora (jedna dvanaestina iznosa prigodne nagrade za svaki mjesec trajanja radnog odnosa.)«.

U članku 47. Kolektivnog ugovora u stavku 4. i 5. brojevi 100,00 zamjenjuju se brojem »125,00.«

Članak 13.

U članku 54. Kolektivnog ugovora mijenja se stavak 2., i glasi:

»Dnevnica za rad na terenu iznosi od 25,00 eura do maksimalno neoporezivog iznosa propisanog poreznim propisima ako radnik boravi na terenu (ne putuje svaki dan kući), a ako putuje svaki dan kući, dnevnica za rad na terenu iznosi od 20,00 eura do maksimalno neoporezivog iznosa propisanog poreznim propisima dnevno, a iznosi unutar propisanog raspona mogu se odrediti odlukom poslodavca ili kolektivnim ugovorom na razini poslodavca.«

Članak 14.

U stavku 3. članka 56. Kolektivnog ugovora broj »0,25« se zamjenjuje brojem »0,28«.

Članak 15.

U članku 56.a Kolektivnog ugovora mijenja se stavak 1. i glasi:

»Ako poslodavac nije osigurao prehranu, radnik ima pravo na novčanu paušalnu naknadu za podmirenje troškova prehrane u visini od 80,00 eura do maksimalno neoporezivog iznosa propisanog poreznim propisima mjesečno, odnosno na iznos proporcionalan broju odrađenih radnih dana u mjesecu.«

Članak 16.

U članku 57. Kolektivnog ugovora u stavku 1. broj »0,40« se zamjenjuje brojem »0,44«.

Članak 17.

U članku 58. Kolektivnog ugovora mijenja se stavak 1. i glasi:

»Učenicima i studentima na obveznoj praksi pripada za vrijeme prakse nagrada u visini od 165,00 eura do maksimalno neoporezivog iznosa propisanog poreznim propisima mjesečno, odnosno srazmjerno vremenu provedeno na praksi.«

Članak 18.

U članku 59. Kolektivnog ugovora u stavku 1. broj »1.400« se zamjenjuje brojem »1.500«.

Članak 19.

U članku 60. Kolektivnog ugovora mijenjaju se stavci 1. i 2. i glase:

»Radnik ili njegova obitelj ima pravo na solidarnu pomoć u sljedećim slučajevima:

1. smrti radnika u visini od najmanje 1.200,00 eura

2. smrti člana uže obitelji u visini od najmanje 500,00 eura

3. neprekidno bolovanja radnika dužeg od 90 dana, jednom godišnje, u visini od najmanje 600,00 eura.

Poslodavac može, ako se za to steknu svi uvjeti, isplatiti solidarnu pomoć u slučajevima:

1. nastanka invalidnosti radnika do 600,00 eura godišnje

2. otklanjanja štetnih posljedica nastalih elementarnim nepogodama na objektima za stanovanje radnika do 600,00 eura godišnje

3. za novorođeno dijete do 1.500,00 eura.«

Članak 20.

Mijenja se članak 61. Kolektivnog ugovora i glasi:

»Radnik ima pravo na jubilarnu nagradu za neprekidni radni staž navršen kod istog poslodavca za navršenih

– 10 godina radnog staža od najmanje 300,00 eura

– 15 godina radnog staža od najmanje 360,00 eura

– 20 godina radnog staža od najmanje 420,00 eura

– 25 godina radnog staža od najmanje 480,00 eura

– 30 godina radnog staža od najmanje 540,00 eura

– 35 godina radnog staža od najmanje 600,00 eura

– 40 godina radnog staža i svakih narednih 5 godina radnog staža od najmanje 720,00 eura.«

Članak 21.

U Glavi XII. Kolektivnog ugovora dopunjuje se dosadašnji podnaslov »1. Zaštita prava« i glasi:

»1. Zaštita prava radnika i dostava odluke o pravima i obvezama iz radnog odnosa«.

Članak 22.

U članku 70. Kolektivnog ugovora brišu stavak 2., 3. i 4.

Članak 23.

Iza članka 70. Kolektivnog ugovora dodaje se novi članak 70.a koji glasi:

»Odluke o otkazu ugovora o radu i odluke donesene u postupcima iz članka 133. Zakona o radu uručuju se radniku neposredno ili preko pošte.

Dostava potvrda, isprava, akata i drugih pismena koje poslodavac upućuje radniku može se izvršiti neposredno, preko pošte ili elektroničkim putem (uključivo e-mailom ili elektroničkim sustavom poslodavca).

Ako radnik, prilikom neposredne dostave, odbije primiti pismeno ili odbije potpisati primitak pismena, o tome će se sastaviti zapisnik koji će se potpisan od strane dva svjedoka, smatrati potvrdom primitka čime se smatra da je dostava uredno izvršena.

Dostava preko pošte obavlja se na adresu prebivališta ili boravišta radnika koju je radnik posljednje prijavio poslodavcu.

Ako dostava na adresu prebivališta ili boravišta koju je radnik posljednje prijavio poslodavcu ne uspije, dostava će se obaviti stavljanjem pismena na oglasnu ploču poslodavca. Smatrat će se da je dostava obavljena istekom petoga dana od dana stavljanja pismena na oglasnu ploču poslodavca.

Dostava putem e-maila smatra se uredno izvršenom s danom slanja elektroničke pošte radniku pod uvjetom da je poslana na radnikovu službenu adresu elektroničke pošte koju mu je dodijelio poslodavac ili adresu elektroničke pošte koju je radnik posljednje prijavio poslodavcu.

Radnik je dužan, za vrijeme trajanja radnog odnosa, o svakoj promjeni adrese prebivališta ili boravišta i adrese elektroničke pošte odmah obavijestiti poslodavca.«

Članak 24.

U članku 89.b Kolektivnog ugovora, dodaju se novi stavci 3., 4. i 5. koji glase:

»Podatke iz stavka 1. ovog članka Sindikat može tražiti za vremensko razdoblje do 6 mjeseci koji prethode mjesecu u kojem je zahtjev Sindikata dostavljen Poslodavcu.

Za potrebe sudjelovanja u postupcima javne nabave, podatke iz stavka 1. ovog članka, Sindikatu može dostaviti i sam poslodavac te uputiti zahtjev da mu na temelju dostavljenih podataka izda potvrdu o primjeni ovog Ugovora glede isplate ugovorenih plaća. Sindikat izdaje potvrdu i dostavlja je poslodavcu u roku od 8 dana od zaprimanja podataka. Poslodavac može koristiti potvrdu najduže 6 mjeseci od dana dostave iste.

Poslodavac iz stavka 4. ovog članka dužan je namiriti troškove izdavanja Potvrde sukladno Odluci Sindikata koja se objavljuje na web-stranici Sindikata.«

Dosadašnji stavak 3. članka 89b Kolektivnog ugovora postaje stavak 6. te se riječi »stavku 1 i 2. ovog članka« zamjenjuju se riječima »ovom članku«.

Članak 25.

U članku 89. d stavku 1. Kolektivnog ugovora iza riječi »Sindikat »dodaju se riječi: »vodi evidenciju i«.

Članak 26.

U članak 89.e Kolektivnog ugovora brišu se riječi »u razumnom roku«.

Članak 27.

Novi tarifni Prilog 1. Kolektivnog ugovora sastavni je dio te se nalazi u privitku ovih Devetih izmjena i dopuna Kolektivnog ugovora (Prilog 1.) i primjenjuje se od 1. veljače 2026. godine.

Članak 28.

Smatra se da su Devete izmjene i dopune Kolektivnog ugovora sklopljene kad ih potpišu ovlašteni predstavnici potpisnika, kojim danom stupaju na snagu i primjenjuje se, ako za pojedine odredbe nije drugačije određeno.

Evidencija i javna objava Devetih izmjena i dopuna Kolektivnog ugovora će se provesti na način propisan Pravilnikom ministra nadležnog za rad.

Članak 29.

Pročišćeni tekst Kolektivnog ugovora za graditeljstvo utvrdit će se u roku od 8 dana od potpisivanja Devetih izmjena i dopuna Kolektivnog ugovora.

Pročišćeni tekst Kolektivnog ugovora za graditeljstvo će se javno objaviti na način propisan Pravilnikom ministra nadležnog za rad.

Križevci, 14. siječnja 2026.

|  |  |
| --- | --- |
| HUP – UDRUGA POSLODAVACA GRADITELJSTVA | SINDIKAT GRADITELJSTVA HRVATSKE |
| Predsjednik | Predsjednica |
| Mirko Habijanec, v. r. | Jasenka Vukšić, v. r. |

PRILOG 1.

TARIFNI STAVOVI

Sukladno članku 27. Kolektivnog ugovora o izmjenama i dopunama Kolektivnog ugovora za graditeljstvo – devete izmjene i dopune, Tarifni stavovi se primjenjuju od 1. veljače 2026. godine.

|  |  |  |  |
| --- | --- | --- | --- |
| Grupa složenosti | Poslovi – radna mjesta | Osnovna plaća u eurima | |
| Po satu | Mjesečno |
| I. grupa poslova  Podrazumijeva jednostavan rutinski rad koji ne zahtjeva posebno obrazovanje | transportni radnik, čistač, domar, čuvar – zaštitar, dostavljač | 6,32 | 1.100,00 |
| II. grupa poslova  podrazumijeva manje složene poslove i zadaće, odnosno rad za koji su dovoljna pismena uputstva | PKV građevinski radnici, pomoćni priučeni radnici svih struka pomoćnik strojarskog montera, poslužitelj strojeva i uređaja na proizvodnji građevinskih elemenata, pomoćnik geobušača, figurant, pomoćni kuhar, sobarica, telefonist na telefonskoj centrali | 6,64 | 1.155,00 |
| III. grupa poslova  podrazumijeva srednje složene poslove i zadatke na kojima se rad ponavlja uz povremenu pojavu novih poslova | KV građevinski radnik početnik (zidar, tesar, monter oplatnih sustava, armirač, betonirac, krovopokrivač, monter za montažu skela, zavarivač, asfalter, monter suhe gradnje, izolater, fasader, keramičar, stolar, klesar, limar, soboslikar, bravar, automehaničar),  KV radnik ostalih struka – početnik, geobušač, strojar lakšeg građevinskog stroja, vozač traktora, monter metalnih konstrukcija, tehnički crtač, laborant, administrator, pomoćni knjigovođa, skladištar, kuhar, konobar | 6,90 | 1.201,20 |
| IV.a grupa poslova  podrazumijeva složenije i raznovrsnije poslove i zadatke za čije su obavljanje potrebne konzultacije u njihovu izvršavanju | KV građevinski radnici svih struka sa završenom strukovnom školom (zidar, tesar, monter oplatnih sustava, armirač, betonirac, krovopokrivač, monter za montažu skela, zavarivač, asfalter, monter suhe gradnje, izolater, fasader, keramičar, stolar, klesar, limar, vodoinstalater, plinoinstalater, elektroinstalater, elekričar, soboslikar, bravar, automehaničar i dr.), vozač teretnog motornog vozila, vozač autobusa, univerzalni strojarski monter, monter plino-energetskih postrojenja, strojar građevinskih strojeva, rukovatelj dizalicom, rukovatelj betonare, građevinski laborant, pomoćni kalkulant, tehničar na gradilištu, blagajnik, glavni kuhar, komercijalist | 7,56 | 1.315,60 |
| IV.b grupa poslova  podrazumijeva složenije i raznovrsnije poslove i zadatke za čije obavljanje je potrebna samostalnost u njihovu izvršavanju | KV građevinski radnik svih struka (zidar, tesar, monter oplatnih sustava, armirač, betonirac, krovopokrivač, monter za montažu skela, zavarivač, asfalter, monter suhe gradnje, izolater, fasader, keramičar, stolar, klesar, limar, vodoinstalater, plinoinstalater, elektroinstalater, električar, soboslikar, bravar, automehaničar i dr.), tehničar gradilišta, rukovatelj toranjskom dizalicom, majstor za sanaciju A-B konstrukcija, tehničar geobušenja, geometar, tehničar prerade drva, knjigovođa, računalni operater, referenti platnog prometa, referent nabave, prodaje, referent kalkulacija, referent kadrovskih poslova i drugi administrativni referenti i sl. | 8,00 | 1.391,50 |
| V.a grupa poslova  podrazumijeva složenije poslove i zadatke koji zahtijevaju veći stupanj samostalnosti u izvršavanju poslova i zadataka | VKV građevinski radnik svih struka (zidar, tesar, monter oplatnih sustava, armirač, betonirac, krovopokrivač, monter za montažu skela, zavarivač, asfalter, monter suhe gradnje, izolater, fasader, keramičar, stolar, klesar, limar, vodoinstalater, plinoinstalater, elektroinstalater, električar, soboslikar, bravar, automehaničar i dr.), strojar teških građevinskih strojeva – (bagera, gredera, valjaka, utovarivača, finišera, freza za iskope u tunelima) vozač teških teretnih vozila, vozač autobusa, poslovođa jednostavnih objekata, ili postrojenja ili radiona, kalkulant, glavni knjigovođa | 8,36 | 1.454,75 |
| V.b grupa poslova  podrazumijeva složenije poslove i zadatke koji zahtijevaju veći stupanj samostalnosti u izvršavanju poslova i zadataka | VKV građevinski radnik svih struka (zidar, tesar, monter oplatnih sustava, armirač, betonirac, krovopokrivač, monter za montažu skela, zavarivač, asfalter, monter suhe gradnje, izolater, fasader, keramičar, stolar, klesar, limar, vodoinstalater, plinoinstalater, elektroinstalater, električar, soboslikar, bravar, automehaničar i dr.), miner specijalist, vodeći monter, vozač autobusa, rukovatelj građevinskim strojem – specijalist, vozač teškog teretnog vozila – specijalist; pećar, predradnik / brigadir, poslovođa gradilišta početnik, poslovođa montaže, poslovođa završnih radova, poslovođa održavanja, informatičar, samostalni kalkulant, samostalni referenti | 8,72 | 1.518,00 |
| VI. grupa poslova  podrazumijeva poslove koji zahtijevaju samostalnost i veći stupanj kreativnosti u njihovu izvršavanju | VKV građevinski radnik – majstor svih zanimanja, poslovođa gradilišta, poslovođa, pomoćnik rukovoditelja gradilišta, voditelj manje složenih radova, rukovoditelj gradilišta manjeg objekta, voditelj radova, voditelj tima kalkulanata, stručnjak zaštite na radu | 9,10 | 1.584,00 |
| VII. grupa poslova  podrazumijeva poslove koji zahtijevaju dodatno poznavanje užeg područja djelovanja uz samostalnost i kreativnost u izvršavanju poslova tih područja | voditelj građenja, rukovoditelj pogona, rukovoditelj mehanizacije i transporta, projektant, voditelj odsjeka u pratećim službama, geodeta, pravnik i dr. stručnjaci | 9,67 | 1.683,00 |
| VIII. grupa poslova  podrazumijeva vrlo složene poslove koji zahtijevaju inicijativu i kreativnost radnika, projektiranje poslova i zadataka | voditelj građenja, rukovoditelj složenog pogona, programer, strojarski konstruktor, operativni konstruktor metalnih konstrukcija, voditelj odjela; kalkulacija, knjigovodstva, komercijale, financija, pravnih poslova, pripreme rada i sl. | 10,43 | 1.815,00 |
| IX. grupa poslova  podrazumijeva vrlo složene poslove koji  zahtijevaju inicijativu i kreativnost radnika, te dodatna specijalistička znanja potrebna za obavljanje tih poslova | voditelj građenja vrlo složenog gradilišta, glavni inženjer gradilišta, samostalni projektant | 10,94 | 1.903,00 |
| X. grupa poslova  podrazumijeva najsloženije poslove i zadatke s najvećim značajem za vođenje procesa proizvodnje i poslovanja, kreativne poslove zadatke, istraživački rad, itd. | voditelj projekata, odgovorni rukovoditelj poslovanja – sektora | 12,64 | 2.200,00 |
| XI. grupa poslova | član Uprave, direktor | 13,91 | 2.420,00 |